Vrou vas ná sy jok oor kaping, ontvoeringArgieffoto ŉ 28-jarige vrou is in hegtenis geneem nadat sy glo valslik beweer het dat sy tydens ŉ kaping ontvoer is, wat daartoe gelei het dat ŉ multidissiplinêre span van die polisie op ŉ dwaalspoor geplaas is. Die vrou het Donderdag by die Protea Glen-polisiestasie in Soweto ŉ verklaring afgelê waarin sy beweer het dat sy Woensdagaand tydens ŉ kaping in Mohlakeng, Randfontein, in haar motor se kattebak gedwing is waarna haar kapers vir ŉ groot gedeelte van die aand met haar rondgery het. Die vrou het Woensdagaand in verskeie plasings op sosiale media beweer sy is ontvoer en duisende sosialemediagebruikers het haar plasings gedeel. Volgens kapt. Mavela Masondo, polisiewoordvoerder, is ŉ span, bestaande uit senior speurders, lede van misdaadintelligensie en ander polisiereaksie-eenhede, Woensdagaand saamgestel nadat die vermeende ontvoering onder die polisie se aandag gekom het. Die span het dwarsdeur die nag gewerk om die “ontvoerde vrou” op te spoor. Polisiebeamptes van verskillende provinsies, waaronder Gauteng, Mpumalanga en Noordwes, was by die ondersoek betrokke en ŉ dringende soekgeselskap en maksimum hulpbronne is ingespan om die voertuig op te spoor en die “slagoffer” te vind. Daar is egter teenstrydighede opgemerk nadat die vrou haar verklaring by die polisiestasie afgelê het. Volgens Masondo is vasgestel dat die klag vals was en die vrou het erken dat sy nooit ontvoer is nie. Daar is op die vrou se motor beslag gelê, asook op twee selfone, waaronder die selfoon wat sy beweer het deur die kapers gesteel is. Die verdagte sal na verwagting vandag in die Protea-landdroshof verskyn op aanklagte van meineed, dwarsboming van die gereg en bedrog. Lt.genl. Elias Mawela, die Gautengse polisiekommissaris, het die vrou se inhegtenisneming verwelkom. Hy het gesê hoewel die motief agter die vermeende versinsel in dié stadium nog onduidelik is, is dit iets wat as ondeund en kwaadwillig veroordeel moet word, gegewe die tyd en hulpbronne wat onmiddellik ingespan is toe die polisie van die vermeende kaping en ontvoering verneem het. “Lede van die publiek word gewaarsku om hulle te weerhou van valse sake wat die polisie dwing om hulpbronne in te span wat eerder gebruik kon word om ernstige en gewelddadige misdade te bekamp.”